**Sensorveiledning for IBER1501**

**Høsten 2018, 4 timers skoleeksamen, ingen hjelpemidler tillatt**

***Læringsmål fra emnebeskrivelsen:***

Når du har fullført dette emnet:

* Har du kunnskap om den iberiske verdens historie.
* Har du innsikt i kulturelle, sosiale og politiske trekk i spansk- og portugisiskspråklige samfunn.
* Kan du identifisere viktige perioder og forstå de lange linjer i den iberiske historien.
* Har du utviklet din evne til å «lese deg opp» og få oversikt over komplekse historiske, sosiale og kulturelle emner.
* Har du øvd opp din evne til å drøfte problemstillinger, skriftlig og muntlig.

***Pensumlisten ligger her:*** <https://www.uio.no/studier/emner/hf/ilos/IBER1501/h18/pensumliste/index.html>

**Pensum dekker en veldig lang tidsperiode, fra romertida til i dag, og hele sju land, så emnet skal først og fremst gi en grunnleggende oversikt og dybdekunnskap kan i mindre grad forventes.**

***Eksamensform og vekting***

Eksamen er todelt:

I **Del I** skal studenten velge ut tre av fem kortsvarsoppgaver. Kortsvarsoppgavene ivaretar kronologisk, geografisk og tematisk spredning med utgangspunkt i kjernepensum. De tar utgangspunkt i nøkkelord fra hver forelesning som har ligget tilgjengelige på Canvas. Studenten skal i disse oppgavene først og fremst formidle kunnskap, men for å formidle kunnskap på en god måte er forståelse en forutsetning.

**Sensor skal således i kortsvarsoppgavene vurdere:**

* **kunnskap (hvor mye informasjon studenten presenterer, og om denne er korrekt og relevant for oppgaven)**
* **historisk forståelse (i hvilken grad sammendraget viser at studenten har forstått temaet hen skriver om)**

For å få en idé om et perfekt svar på en kortsvarsoppgave kan sensor tenke på en leksikonartikkel. Ulike perspektiver skal redegjøres for hvis dette er relevant, men studenten skal ikke selv argumentere for eller mot ulike perspektiver. Hvis studenten gjør det, bør ikke dette trekke verken opp eller ned.

Denne delen teller 40% (2/5) av sluttkarakteren.

I **del II** velger studenten mellom tre essay-oppgaver.

Alle tre oppgavene ber både om redegjørelse og om drøfting. Studenten blir først bedt om å redegjøre for en periode, hendelse eller tema, og får derigjennom anledning til å vise kunnskap om den iberiske verdens historie og evne til å formidle denne gjennom en tekst. Deretter blir studenten bedt om å drøfte en problemstilling eller påstand knyttet til det hen har redegjort for, og får her en mer direkte anledning til å vise evne til problemløsning, kritisk innsikt og faglig drøfting (herunder selvstendighet og vurderingsevne).

**Sensor skal således i essay-oppgaven vurdere:**

* **kunnskap (hvor mye informasjon studenten presenterer, og om denne er korrekt og relevant for oppgaven)**
* **historisk forståelse (i hvilken grad redegjørelsen viser at studenten har forstått temaet hen skriver om)**
* **selvstendighet og vurderingsevne (dette viser studenten først og fremst gjennom drøftingen: i hvilken grad evner hen å argumentere for og i mot en påstand eller hypotese, med relevante empiriske eksempler)**

Oppgavene er med hensikt ganske vide, slik at også E- og D-kandidater skal ha noe å skrive om. Jeg har sagt til studentene at de gjerne må avgrense oppgaven ytterligere hvis de kan så mye at de ikke rekker å skrive alt de kan. Sensorene bes ta hensyn til dette.

Denne delen teller 60% (3/5) av sluttkarakteren.

**Veiledning vedrørende innhold del 1:**  
Denne sensorveiledningen inneholder en veiledning vedrørende besvarelsenes innhold for del 1.

Når det gjelder essay-oppgavene er valgmulighetene så mange og periodene oppgavene skal handle om så lange og komplekse at det ikke gir mening å gi noen veiledende anbefalinger om hva besvarelsene bør inneholde.

**La reconquista**

* Ordets betydning: Gjenerobring, og mer spesifikt: de kristnes gjenerobring av den iberiske halvøy, som siden 711 har vært delvis kontrollert av muslimske herskere.
* La reconquista kan forstås som en periode i spansk historie, men også som et vedvarende samfunnstrekk på den iberiske halvøya i middelalderen.
* La reconquista som periode: I et tradisjonelt katolsk historiesyn begynner La reconquista med slaget i Covadonga i 722. I undervisningen har det blitt lagt mer vekt på Almoravidenes ankomst i 1086 og starten på korstogene i 1096 som periodens begynnelse. Det er da den religiøse krigføringen blir mye viktigere både på muslimsk og katolsk side. Fra slutten av 1100-tallet til 1248 er La reconquistas mest intense periode, hvor områdene kontrollert av muslimske herskere reduserer i rask takt.
* La reconquista som samfunnstrekk: La reconquista kan ses i kontrast til et annen samfunnstrekk i middelalderen på den iberiske halvøya: La convivencia, at tre religiøse grupper, muslimer, kristne og jøder, levde sammen på den iberiske halvøy. Dette innebar toleranse og samarbeid, men på ingen måte fravær av vold og diskriminering på grunn av religiøse motsetninger.

**Markien av Pombal:   
Gunnar Knutsen skriver følgende om Markien av Pombal i Store Norske Leksikon** <https://snl.no/Sebasti%C3%A3o_Jos%C3%A9_de_Carvalho_e_Melo_-_Markien_av_Pombal>

Sebastião José de Carvalho e Melo, [Markien](https://snl.no/marki) av Pombal, var en portugisisk statsmann og reformator som var inspirert av [opplysningstidens](https://snl.no/opplysningstiden) idealer. Han var statsminister i [Portugal](https://snl.no/Portugal) i 1756-1781 og regnes som en av de mest betydningsfulle og kontroversielle personer i Portugals historie.

Pombal forbød [jesuittordenen](https://snl.no/Jesuittordenen) og konfiskerte dens eiendommer, la ned [Den portugisiske inkvisisjonens](https://snl.no/Den_portugisiske_inkvisisjonen) tribunal i Goa og forbød offentlige troshandlinger ([auto da fé](https://snl.no/autodaf%C3%A9_-_fullbyrdelse_av_kjetterstraff)). Selv om han ikke klarte å legge ned inkvisisjonen, fremmet han et [sekulært](https://snl.no/sekularisme) utdanningssystem, forbød [slaveri](https://snl.no/slaveri) i Portugal (men ikke i [koloniene](https://snl.no/koloni)) og styrket statsfinansene.

Etter [jordskjelvet](https://snl.no/jordskjelv) i [Lisboa](https://snl.no/Lisboa) i 1755 ledet Pombal arbeidet med gjenoppbyggingen av byen. Mange av byggene ble bygget i det som siden er kjent som pombalino-stilen.

Pombals reformer hadde sterk støtte i [borgerskapet](https://snl.no/borgerskap) i Lisboa, og sterk motstand fra [Den katolske kirke](https://snl.no/den_katolske_kirke) og [adelen](https://snl.no/adel). Etter at han ble tvunget fra makten i 1781 ble mange av reformene gjort om.

Når det gjelder IBER1501 er det spesielt interessant å sammenligne Pombals reformer, i Portugal og i Brasil, med de såkalte bourboner-reformene i Spania og Det spanske Amerika.

**La violencia:**

* En periode i Colombias historie som varte fra 1948 til 1958.
* Det var en borgerkrig, men den ble etter hvert svært fragmentert, både geografisk og politisk. Man anslår at rundt 200.000 ble drept.
* Den begynte med drapet på Jorge Eliécer Gaitán, den 9. april 1948 og de påfølgende opptøyene kalt «El Bogotazo». Hovedlinjene i konflikten var mellom de konservative, som satt med regjeringsmakten, og de liberale som var i opposisjon. Men lokale gerlijagrupper og paramilitære var sentrale aktører, og det var store geografiske variasjoner i hvordan konflikten utspilte seg.
* Militærdiktutur med Gustavo Rojas Pinilla i perioden juni 1953-57. Rojas Pinilla utstedte et amnesti og klarte å demobilisere flertallet av de væpnede gruppene, men senere i hans regjeringstid blusset konflikten opp på nytt.
* La Frente Nacional, en samarbeidsavtale mellom det konservative og det liberale partiet inngått i 1958, anses som slutten på perioden.

**Den meksikanske revolusjon:**

Den meksikanske revolusjon er en så mangfoldig hendelse/prosess at det har liten hensikt å definere på forhånd hva svaret bør inneholde.

* Den bør tidfestes til perioden 1910-1920, men både 1910 og 1911 godtas som starten på revolusjonen. Det er ulike oppfatninger av når revolusjonen endte. Viktige årstall i så måte er grunnloven av 1917 og valget av Álvaro Obregón som president i 1920.
* I undervisningen fokuserte vi på de seks viktige aktører - Porfirio Díaz, Francisco I. Madero, Emiliano Zapata, Pancho Villa, Victoriano Huerta og Venustiano Carranza – hvilke målsetninger og politiske programmer disse hadde og hvordan konfliktlinjene mellom dem utviklet seg. Men det er kun en av mange mulige tilnærminger til den meksikanske revolusjon.

**Francisco Franco**

**Utdrag fra Store Norske Leksikon, ved Tim Greve og Gunn Aarli**[**https://snl.no/Francisco\_Franco**](https://snl.no/Francisco_Franco)

Francisco Franco var [general](https://snl.no/general_-_milit%C3%A6rvesen), statsoverhode og [diktator](https://snl.no/diktator) i [Spania](https://snl.no/Spania) fra 1939 til 1975. Hans regime ble kalt for frankisme (franquismo).

**Om den spanske borgerkrigen:**

Den 17. juli 1936 gjorde generalene Mola og Sanjurjo militærkupp mot [Folkefrontens](https://snl.no/folkefront) venstreregjering. Franco kom noe senere med i opprøret, som innledningsvis ble ledet av general Mola. Militærkuppet innledet den tre år lange spanske borgerkrigen. Flere generaler (Mola, Yague, Queipo de Llano, Sanjurjo og Franco) formet nasjonalistenes ledergruppe.

Ledergruppen valgte Franco til overgeneral (generalísimo) og sjef for den spanske stat. I likhet med [Hitlers](https://snl.no/Adolf_Hitler) betegnelse Der Führer og Il duce for [Mussolini](https://snl.no/Benito_Mussolini), tok Franco tittelen Caudillo. Franco ledet militæret og nasjonalistene i krigen mot Folkefronten, som blant annet besto av [marxister](https://snl.no/marxisme), kommunister og [anarko-syndikalister](https://snl.no/anarko-syndikalisme). 1. april 1939 var Francos seier et faktum.

## Sentrale trekk ved Francos diktatur

På førti- og femtitallet og første halvdel av sekstitallet var Franco enerådende statsoverhode, men mot slutten av sekstitallet beveget regimet seg langsomt mot monarkiets innføring og en noe mer demokratisk profil. Fra starten av var orden, disiplin, patriotisme, katolisisme og anti-kommunisme viktige komponenter i hans autoritære regime. Den katolske kirken var en viktig støttespiller.

Francos hovedfiender var kommunistene og separatistbevegelsene i [Katalonia](https://snl.no/.search?query=Katalonia&search=) og [Baskerland](https://snl.no/Baskerland). Dessuten ble frimurerordenen forbudt. Det eneste lovlige politiske parti var [Falangen](https://snl.no/Falangen/fascistorganisasjon). Motstandsbevegelse var forbudt og straffbart, og aviser og fjernsyn ble sensurert.

**Undervisningen på IBER1501 har delt opp Francos diktatur i to perioder.**

**Første periode (1939-1957):** Isolasjon, autarki, fattigdom og frykten for undertrykkelse og borgerkrigens traumer. Konservative familieverdier og den katolske kirkens rolle. Spania under den 2. verdenskrig; «ikke krigførende» til 1943, og «deretter nøytralt».

**Andre periode (1957-1975):** Økonomiske reformer som medførte økonomisk vekst og bedret levestandard. Større kontakt med resten av Europa gjennom arbeidsutvandring, turisme og oppmykning av sensuren. Diktaturet ble i denne perioden gradvis og svært langsomt mindre undertrykkende.